b'\n_START_ARTICLE_\nMarijan Zemlji\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nZemlji\xc4\x8d je kon\xc4\x8dal 6. razredov gimnazije v Celju (1935-1941) in bil skupaj z dru\xc5\xbeino 1941 izseljen na Hrva\xc5\xa1ko. Decembra 1944 se je na Papuku pridru\xc5\xbeil partizanom in se boril v enotah 15. divizije na pohodu do Maribora. Po demobilizaciji je 1946 opravil v Ljubljani maturo, se vpisal na agronomsko-gozdarsko fakulteto v Zagrebu in 1953 diplomiral. Nato je opravljal geodetske meritve pri Gozdnem gospodarstvu Celje. Leta 1955 je bil na FAGV kasneje BF v Ljubljani izvoljen za asistenta na katedri za urejanje hudournikov in pod vodstvom Franja Rainerja sodeleloval s Podjetjem za urejanje hudournikov v Ljubljani. Vodil je vaje iz urejanja hudourni\xc5\xa1kih obmo\xc4\x8dij (od 1957), honorarno pou\xc4\x8deval ta predmet na gozdarski srednji \xc5\xa1oli v Ljubljani (1956/1957) in Postojni (1961\xe2\x80\x931966). Od 1976 je na BF v Ljubljani predaval osnove tehni\xc5\xa1kega risanja in opisno geometrijo, od 1978 pa tudi urejanje hudourni\xc5\xa1kih obmo\xc4\x8dij. Leta 1981 se je zaposlil v \xc5\xa1tudijskem oddelku Vodnogospodarskega in\xc5\xa1tituta v Ljubljani, 1986 pre\xc5\xa1el k Podjetju za urejanje hudournikov in se 1988 upokokojil. Specializacijo iz planinskega gospodarjenja je opravil 1957\xe2\x80\x931958 v Nancyju kot \xc5\xa1tipendist \xc3\x89cole nationale des eaux et for\xc3\xaats, iz erozijske problematike pa 1963 v Grenoblu kot \xc5\xa1tipendist UNESCO. Leta 1946 je bil odlikovan z redom zaslug za ljudstvo._NEWLINE_Z referati se je udele\xc5\xbeil ve\xc4\x8d doma\xc4\x8dih in mednarodnih posvetov in kongresov. Ukvarjal se je s prou\xc4\x8devanjem utrjevanja naru\xc5\xa1enih zemlji\xc5\xa1\xc4\x8d z vegetacijo in dimenzioniranjem hudourni\xc5\xa1kih pregrad, metodiko za klasifikacijo erozijskih procesov ter osnovami parametrov erozije in s hudourniki v nekaterih zlivnih obmo\xc4\x8djih. Sam ali s sodelavci je izdelal ve\xc4\x8d elaboratov in na\xc4\x8drtov s podro\xc4\x8dja erozije in hudourni\xc5\xa1tva, vodnih pregrad, gozdnih tovornih \xc5\xbei\xc4\x8dnic in prometnic; vodil in izdelal je geodetsko izmero sestojev Kamni\xc5\xa1ke Bistrice in gozdnogospodarsko karto tega obmo\xc4\x8dja (M 1:10.000, z B. Va\xc5\x99achom); strasiral in izdelal je projekt za gozdno cesto v pokrajini Dauphin\xc3\xa9e (Francija, 1958). Objavil je \xc5\xa1tevilne tehni\xc5\xa1ke in ureditvene na\xc4\x8drte ter ve\xc4\x8d \xc4\x8dlankov in razprav.'